作者:來鵠
標題:聖政紀頌
內容:三皇不書，五帝不紀。有聖有神，風銷日已。何教何師，成天造地，不昏不圯。言得非排，文得聖齒。表表如見者，嗚呼！貞觀多籲，永徽多俞。廷日發論，殿日發謨。牙孽不作，鳥鼠不除。論出不蓋，謨行不紆。楹然史臣，不梏爾智，不息我愚。執言直注，史文直敷。故得粲粲朝典，落落廷謇。聖牘既多，堯風不淺。頌編坦軸，君出臣顯。若儼見旒，若俯見冕。無閑殿曠廷，暨乎後相圖身，天子專問。我獨以言，史不得近。丘明見嫌，倚相在擯。秉筆如今，隨班不進。班退史歸，炯哉時皇，言必成章。德宣五帝，道奧三皇。如何翌臣，垣私藩已，遠史廋唐。俾德音嘉訪，默縮暗亡。咽典噤法，謂乎殿空扆逸，朝懵廷荒。不知奸蔽，文失汪洋。有貞觀業，有永徽綱。亦匿匪見，亦寢匪彰。賴有後臣，乃具前欺，大陳不敬。曰逐史之喻，請以物並。且十夫樹楊，一夫欲競。栽既未牢，摒豈能盛！帝業似栽，不傳親問，不寫密諍。孰示來朝，以光神政。由是天呼震吸，徵奔召急。史題筆來，叱廷而入。端耳抗目，不撝不挹。獬豸側頭，螭虯擺濕。握管絕怡，大何不顯，細何不明。語未絕緒，史已錄成。謂之何書，方之我後，錄裡書分。錄有君法，書有君文。君法君文，君劬臣勞，上討下述。惟勤惟明，在聖政紀出。至德何比，有道有謨，在聖政紀書。一體列秩，同力翼戴。祈福去邪，不偷不蓋，在聖政紀載。諒夫！總斯不朽，可懸魏闕。愚得是言，非訕非伐。實謂醫臣渾沌，開君日月。妖物雰死，天文光發。惟我之有頌兮，奚斯躍而董狐蹶。